次韵上文潜丈
作者：蔡肇
朝代：宋

paragraphs: 張侯胸中包覆釜，百里奔流無寸土。
玄蛟白鼉有時作，一洗乾坤三日雨。
詩雄變怪有如此，震動猶能止啼乳。
已傾太白酒船空，更壓少陵飯山苦。
昨朝東門同拜勅，玉齒猶殘道中語。
閉門十日無一事，坐對空庭秋葉舞。
何時御史出霜臺，便假前騶辭棘戶。
城南邀我倒餘尊，紫栗黄橙已登俎。